

VLADA REPUBLIKE HRVATSKE

Zagreb, 28. studenoga 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **PODNOSITELJ:** | Ured za udruge |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Izvješće o provedbi Akcijskog plana za provedbu inicijative Partnerstvo za otvorenu vlast u Republici Hrvatskoj za razdoblje 2022. - 2023. godine |

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**Prijedlog**

Na temelju članka 31. stavka 3. Zakona o Vladi Republike Hrvatske („Narodne novine“, br. 150/11., 119/14., 93/16., 116/18., 80/22. i 78/24.), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_. donijela

**Z A K L J U Č A K**

1. Prihvaća se Izvješće o provedbi Akcijskog plana za provedbu inicijative Partnerstvo za otvorenu vlast u Republici Hrvatskoj za razdoblje 2022.-2023. godine, u tekstu koji je dostavio Ured za udruge aktom, KLASA: 230-02/24-01/1, URBROJ: 50419-24-70, od 4. studenoga 2024.
2. Zadužuje se Ured za udruge da Izvješće iz točke 1. ovoga Zaključka objavi na svojim mrežnim stranicama te ga dostavi Upravnom odboru inicijative Partnerstvo za otvorenu vlast.
3. Zadužuje se Ured za udruge da o ovom Zaključku izvijesti nadležna tijela, nositelje i sunositelje mjera i aktivnosti iz Akcijskog plana iz točke 1. ovoga Zaključka.

KLASA:

URBROJ:

Zagreb,

PREDSJEDNIK

mr. sc. Andrej Plenković

**O B R A Z L O Ž E N J E**

Partnerstvo za otvorenu vlast je multilateralna inicijativa čiji je cilj osigurati konkretan napredak na području transparentnosti i otvorenosti rada tijela javne vlasti, uključivanja i osnaživanja građana i civilnoga društva, borbe protiv korupcije te korištenja novih tehnologija za poboljšanje kvalitete usluga koje javna uprava pruža građanima.

Republika Hrvatska se multilateralnoj inicijativi Partnerstvo za otvorenu vlast pridružila u rujnu 2011. godine, čime je preuzela obvezu izrade nacionalnih akcijskih planova. Do sada su uspješno provedena 4 akcijska plana za provedbu inicijative Partnerstvo za otvorenu vlast u Republici Hrvatskoj (akcijski planovi za razdoblja 2012.-2013., i 2016.-2018., Akcijski plan za razdoblje do 2020. godine te Akcijski plan za razdoblje 2022.-2023. godine).

Akcijski plan za provedbu inicijative Partnerstvo za otvorenu vlast u Republici Hrvatskoj za razdoblje 2022. i 2023. godine (dalje u tekstu: Akcijski plan) usvojen je na 132. sjednici Vlade Republike Hrvatske održanoj 14. srpnja 2022. godine te se provodio do 31. prosinca 2023. godine. Sukladno dosadašnjoj praksi, provedbu 4. Akcijskog plana pratio je i koordinirao Savjet inicijative Partnerstva za otvorenu vlast te Ured za udruge Vlade RH, kao stručna potpora radu Savjeta. U Akcijskom planu naglasak je stavljen prvenstveno na daljnje unaprjeđenje transparentnosti i otvaranje podataka, u cilju povećanja količine otvorenih podataka i povećanju njihove ponovne uporabe, dodatno unaprjeđenje provedbe prava na pristup informacijama, unaprjeđenje provedbe savjetovanja s javnošću te implementaciju Partnerstva za otvorenu vlast na lokalnoj i područnoj (regionalnoj) razini u Republici Hrvatskoj i dodatno približavanje Partnerstva za otvorenu vlast građanima.

Plan je sadržavao šest prioritetnih područja: transparentnost; borba protiv korupcije; otvorenost; sudjelovanje građana/civilnoga društva u procesima izrade, provedbe i praćenja javnih politika; provedba Partnerstva za otvorenu vlast na lokalnoj i područnoj (regionalnoj) razini; te održivost inicijative Partnerstvo za otvorenu vlast. Za svako od ovih područja definirane su mjere i provedbene aktivnosti koje je potrebno realizirati u svrhu ostvarenja postavljenih ciljeva - ukupno 16 mjera i 47 aktivnosti.

Sukladno obavezama koje je Republika Hrvatska preuzela pristupanjem globalnoj inicijativi Partnerstvo za otvorenu vlast te obavezama koje se preuzimaju Akcijskim planom, pisano izvješće o provedbi Akcijskog plana podnosi se Vladi Republike Hrvatske nakon njegove provedbe.

Ovo Izvješće sadrži pregled izvršenja mjera i aktivnosti predviđenih Akcijskim planom za provedbu inicijative Partnerstvo za otvorenu vlast u Republici Hrvatskoj za razdoblje do konca 2023. godine, uz naznaku da su izvještajem obuhvaćene i aktivnosti koje su završene u prva tri kvartala 2024. godine.

Akcijski plan je u većem dijelu proveden prema planu. Od ukupno 47 aktivnosti, u potpunosti je provedena 31 aktivnost (66%), dok je u znatnoj mjeri ostvareno 7 aktivnosti (15%). Preostalih 9 aktivnosti (19%) ostvareno je u manjoj mjeri ili njihova provedba nije započela. Aktivnosti čija provedba nije započela dio su mjere 5 - Unaprjeđenje transparentnosti i financiranja referendumske aktivnosti. Preduvjet za njihovu provedbu bila je izmjena zakona kojim se propisuje provedba referenduma, a kojim bi se propisivao način uspostave i vođenja evidencije, odnosno jasnije regulirala pitanja transparentnosti financiranja referendumske aktivnosti. Aktivnosti provedene u manjoj mjeri dio su mjere 6 - Unaprjeđenje transparentnosti djelovanja i financiranja programa i projekata organizacija civilnoga društva: izrada novog informacijskog sustava za praćenje i vrednovanje dodjele financijskih sredstava udrugama koje provode programe i/ili projekte od interesa za opće dobro, za koju su obavljene pripremne radnje. Do kašnjenja u provedbi mjere 8 - Unaprjeđenje normativnog okvira za medije došlo je zbog rada na Europskom aktu o slobodi medija, koji je stupio na snagu 7. svibnja 2024., a čije će se odredbe u potpunosti primjenjivati od 8. kolovoza 2025. godine. Dvije aktivnosti u okviru mjere 14 - Dodatno unaprjeđenje provedbe savjetovanja s javnošću također su provedene u manjoj mjeri. Naime, 1. siječnja 2024. godine na snagu je stupio novi Zakon o instrumentima politike boljih propisa, koji je na jednom mjestu objedinio i unaprijedio osnovne instrumente politike boljih propisa, uključujući i savjetovanje s javnošću. Uredba o metodologiji i postupku provedbe instrumenata politike boljih propisa kao prateći podzakonski akt, predviđa donošenje Smjernica za provedbu instrumenata politike boljih propisa u roku od 90 dana od dana stupanja na snagu Uredbe (očekivano do kraja 2024. godine). Smjernice za provedbu instrumenata politike boljih propisa sadržavat će ujedno i revidirane smjernice za provedbu savjetovanja s javnošću te će na taj način djelomično biti ostvarena mjera. Dodatno, s obzirom na to da se dio aktivnosti Akcijskog plana odnosi na donošenje novih normativnih rješenja drugih dokumenata, a koji su doneseni koncem razdoblja provedbe 4. Akcijskog plana, konkretni učinci tih aktivnosti moći će se procijeniti tek u narednom razdoblju.

U provedbi Akcijskog plana ostvareni su neki značajni rezultati s izravnim koristima za građane. Sustav e-Savjetovanja tehnološki je, procesno i funkcionalno unaprijeđen i proširen: modernizirano je sučelje, aplikacija prilagođena različitim tipovima uređaja (responzivni dizajn) i prilagođeno korištenje i za razinu jedinica lokalne i područne (regionalne) samouprave (JLP(R)S). Izrađen je i usvojen Zakon o lobiranju, koji je stupio na snagu 1. listopada 2024. godine. Nastavilo se raditi na podizanju transparentnosti tijela javne vlasti u odnosu na proaktivnu objavu informacija, savjetovanja s javnošću u procesu donošenja odluka i osiguravanje javnosti rada tijela javne vlasti, te promoviranje ponovne uporabe informacija i otvorenih podataka. Provođene su sustavne edukacije o provedbi Zakona o pravu na pristup informacijama; Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge; o korištenju unaprijeđenog Središnjeg kataloga službenih dokumenata; primjeni propisa koji uređuju područje zaštite osobnih podataka s naglaskom na Opću uredbu o zaštiti podataka; te provedbi savjetovanja sa zainteresiranom javnošću. U području fiskalne transparentnosti, Ministarstvo financija je povećalo učestalost osvježavanja podataka u strojno čitljivom obliku dostupnih na mrežnoj stranici, dok je aplikacija o plaćanjima iz državnog proračuna po dobavljačima proširena na veći broj transakcija, te je omogućeno pretraživanje po više parametara nego ranije.

Ured za udruge Vlade Republike Hrvatske započeo je postupak izrade novog Akcijskog plana za provedbu inicijative Partnerstvo za otvorenu vlast u Republici Hrvatskoj, za razdoblje od 2025. do 2027. godine: u skladu sa standardima globalne inicijative Partnerstvo za otvorenu vlast: informacija o pokretanju postupka objavljena je na internetskim stranicama Ureda za udruge, uz okvirni kalendar izrade novog akcijskog plana. Od resorno nadležnih tijela prikupljeni su obrasci sektorske analize, koji će poslužiti kao temelj za izradu novog akcijskog plana, a u pripremi je javno savjetovanje o prioritetima budućeg Akcijskog plana za provedbu inicijative Partnerstvo za otvorenu vlast u Republici Hrvatskoj za razdoblje od 2025. do 2027. godine.

Točkom 1. ovoga Zaključka utvrđuje se prihvaćanje sadržaja Izvješća o provedbi Akcijskog plana za provedbu inicijative Partnerstvo za otvorenu vlast u Republici Hrvatskoj za razdoblje 2022 - 2023.

Točkom 2. ovoga Zaključka zadužuje se Ured za udruge da navedeno Izvješće objavi na svojim mrežnim stranicama te ga dostavi Upravnom odboru inicijative Partnerstvo za otvorenu vlast.

Točkom 3. ovoga Zaključka obvezuje se Ured za udruge da o ovom Zaključku izvijesti nadležna tijela, nositelje i sunositelje mjera i aktivnosti iz Akcijskog plana iz točke 1. ovoga Zaključka.